ກອງປະຊຸມຫົວໜ້າກົມພາສີອາຊຽນ ຄັ້ງທີ 28 ຈັດຂຶ້ນວັນທີ 11-13 ມິຖຸນາ 2019 ຢູ່ນະຄອນຫຼວງວຽງຈັນ ຕາມຮອບວຽນຂອງອາຊຽນ ໂດຍເປັນປະທານຂອງທ່ານ ບຸນປະເສີດ ສີກຸນລະບຸດ ຮັກສາການຫົວໜ້າກົມພາສີ ກະຊວງການເງິນ ມີທ່ານນາງ ທິບພະກອນ ຈັນທະວົງສາ ຮອງລັດຖະມົນຕີກະຊວງການເງິນ ພ້ອມດ້ວຍຫົວໜ້າກົມພາສີປະເທດສະມາຊິກອາຊຽນ ກອງເລຂາອາຊຽນ ອົງການພາສີໂລກ ແລະ ປະເທດຄູ່ຮ່ວມພັດທະນາ ເຂົ້າຮ່ວມ.
ທ່ານ ບຸນປະເສີດ ສີກຸນລະບຸດ ກ່າວວ່າ: ກອງປະຊຸມຄັ້ງນີ້ ເປັນສ່ວນປະກອບທີ່ສຳຄັນ ໃນການສ້າງປະຊາຄົມເສດຖະກິດອາຊຽນ (AEC) ເພື່ອປຶກສາຫາລືການເຊື່ອມໂຍງວຽກງານພາສີຂອງປະເທດສະມາຊິກອາຊຽນ ປັບປຸງລະບົບພາສີອາຊຽນໃຫ້ມີປະສິດທິຜົນສູງ ຮັກສາໄດ້ຄວາມປອດໄພຕາມດ່ານພາສີຊາຍແດນ ສ້າງສິ່ງອຳນວຍຄວາມສະດວກທາງການຄ້າ ແລະ ການຄຸ້ມຄອງການສົ່ງອອກ-ນຳເຂົ້າສິນຄ້າ ຜ່ານດ່ານພາສີສາກົນ.
ກອງປະຊຸມຄັ້ງນີ້ ຈະປຶກສາຫາລືກັນ 40 ກວ່າຫົວຂໍ້ ເຊິ່ງຈະມີການປຶກສາຫາລືພາຍໃນອາຊຽນ ປະມານ 15 ຫົວຂໍ້ ປຶກສາຫາລືກັບບັນດາປະເທດຄູ່ຮ່ວມພັດທະນາ ປະມານ 15 ຫົວຂໍ້ ແລະ ປຶກສາຫາລືກັບພາກທຸລະກິດ 10 ຫົວຂໍ້ ນອກນີ້ ກົມພາສີຍັງຈະມີການພົບປະ 2 ຝ່າຍ ກັບ 7 ປະເທດ ເພື່ອແລກປ່ຽນບົດຮຽນ ແລະ ຮ່ວມມືດ້ານການພັດທະນາບຸຄະລາກອນ ແລະ ເຕັກນິກວິຊາການສະເພາະພາສີ.